**ПРОЕКТ**

**ДО**

##### МИНИСТЕРСКИ СЪВЕТ

##### НА РЕПУБЛИКА БЪЛГАРИЯ

**Д О К Л А Д**

**от КРЪСТЮ КРЪСТЕВ – МИНИСТЪР НА КУЛТУРАТА**

**Относно:** *проект на Постановление на Министерския съвет за изменение и допълнение на Правилника за прилагане на Закона за филмовата индустрия,* *приет с Постановление № 274 на Министерския съвет от 2018 г. (обн., ДВ. бр.102 от 2018 г., изм. и доп. бр. 67 от 2021 г.)*

**УВАЖАЕМИ ГОСПОДИН МИНИСТЪР – ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

В съответствие с Програмата за управление на страната 2023-2024 г. и на основание чл. 31, ал. 2 от Устройствения правилник на Министерския съвет и на неговата администрация, внасям за разглеждане проект на Постановление на Министерския съвет за изменение и допълнение на Правилника за прилагане на Закона за филмовата индустрия (ППЗФИ).

С предлаганите промени се цели осигуряване на съответствие с Регламент (ЕС) 651/2014, с оглед изменението му с Регламент (ЕС) 2023/1315 на Комисията от 23 юни 2023 година; осигуряване равнопоставеност на всички организации с оглед участието им в процедурата по избор на Националния съвет за кино, както и създаване на предпоставки за повече обективност и публичност при избора на членове; създаване на условия за по-ефективна работа на консултативно-експертните органи към изпълнителния директор на Изпълнителна агенция „Национален филмов център“ (ИА „НФЦ“); синхронизиране и прецизиране на различни разпоредби, регламентиращи процедурите по предоставяне на държавни помощи, както и преодоляване на някои констатирани в досегашната практика по прилагане на Правилника слабости, свързани с оценката на Художествената комисия и процедурата по кандидатстване и разглеждане на проекти по схемата за възстановяване на разходи по чл. 26, ал. 1, т. 2 от ЗФИ. Приемането на промените ще допринесе за по-бързо и по-ефективно провеждане на процедурите и за достигане на отпусканите средства до по-широк кръг кандидати, за по-голяма обективност и прозрачност при оценяването и за попълване на някои нормативни празноти и противоречия при прилагането на Правилника.

**1.** **Регламент (ЕС) 2023/1315 на комисията от 23 юни 2023 година за изменение на Регламент (ЕС) № 651/2014 за обявяване на някои категории помощи за съвместими с вътрешния пазар в приложение на членове 107 и 108 от Договора и на Регламент (ЕС) 2022/2473 за обявяване на някои категории помощи — за предприятия, които произвеждат, преработват и предлагат на пазара продукти от риболов и аквакултури — за съвместими с вътрешния пазар в приложение на членове 107 и 108 от Договора.**

На 23.06.2023 г. Европейската комисия прие Регламент (ЕС) 2023/1315 за изменение на Регламент (ЕС) № 651/2014 г., като същият е публикуван в Официален вестник на ЕС на 30.06.2023 г., в сила от деня следващ този на публикуването му. Съгласно чл. 58, пар. 5 от Регламент (ЕС) № 651/2014, ако ОРГО бъде изменен, всяка схема за помощ, освободена от задължението за уведомяване в съответствие с този регламент, приложим към момента на влизане в сила на схемата, продължава да бъде освободена през шестмесечен период на приспособяване. Посоченото означава, че действащите към момента мерки за групово освобождаване в съответствие с ОРГО преди Изменението могат да бъдат прилагани до 31.12.2023 г. С цел прилагане на мерките под режим групово освобождаване с правно основание в ЗФИ/ППЗФИ след 31.12.2023 г., същите са приведени в съответствие с разпоредбите на Регламент (ЕС) 2023/1315 на Комисията от 23 юни 2023 г. за изменение на Регламент (ЕС) № 651/2014.

С изменение и допълнение в чл. 2, ал. 1 се пояснява изрично, че разпоредбите на правилника се прилагат и по отношение на всички последващи изменения и допълнения на Регламент (ЕС) № 651/2014 и на Регламент (ЕС) № 1407/2013, с което се премахва необходимостта да се коригира разпоредбата при всяко последващо изменение на цитираните регламенти.

Изменението на член 7, параграф 1 от Регламента относно включването на ДДС при изчисляване интензитета на помощта и допустимите разходи намира отражение в новосъздадения чл. 60г, според който ДДС, начислен върху допустимите разходи, който подлежи на възстановяване съгласно Закона за данък върху добавената стойност, не се взема предвид при изчисляване на интензитета на помощта и допустимите разходи. Съобразно изложеното е коригиран и текста на Декларацията за държавни помощи по Приложение № 7 към чл. 42, ал. 2, т. 3.

Прецизирана и допълнена е разпоредбата на чл. 61, ал. 2, касаеща освободените помощи без установими допустими разходи, в съответствие с промените на член 8, параграф 4 от Регламента.

В съответствие с член 9, параграф 1, буква „в“ от Регламента, в чл. 61, ал. 4 от ППЗФИ е коригиран размерът на предоставена индивидуална помощ, която подлежи на регистрация в Модула за прозрачност на Европейската комисия, а именно от 500 000 евро на 100 000 евро.

1. **Национален съвет за кино**

С изменение в чл. 5, ал. 2 от Правилника се прецизира процедурата по избор на членове на Националния съвет за кино. Филмовата гилдия констатира недостатъчна ефективност на досега действащата процедура, при която не се гарантира представителност на всички професионални организации и юридически лица в областта на филмовата индустрия. В досега действащата уредба селективни критерии се прилагаха, освен към излъчените кандидати – физически лица, така и към съответните организации в областта на филмовата индустрия, което не гарантира възможност за включване на всички заинтересовани организации да излъчат представител. С предлаганите промени се предвижда пълна публичност на обявената процедура за избор на нов състав на Националния съвет за кино, като се предвижда кандидати да могат да посочат всички организации, без да бъдат поставяни изисквания към самите юридически лица. Критериите за професионална годност се прилагат към физическите лица, с което се дава възможност кандидатите да излъчат представител от членския си състав, за когото прилагат съответните документи, доказващи опита и професионалната му квалификация. Предвидена е процедура за избор от комисия към Министъра на културата, който утвърждава със заповед поименния състав на Съвета. Във връзка с предвидените промени в процедурата се променя съответно и чл. 7, ал. 4 от ППЗФИ, като се предвижда заповедта за избор на нови членове на Националния съвет за кино да се публикува на страницата на Министерство на културата.

С допълнение в чл. 8, ал. 1, т. 1, буква „б“ от ППЗФИ се допълва, че Националният съвет за кино при становището си за степента на изпълнение на Националната програма за развитие на филмовата индустрия съобразява и условията на чл. 46, ал. 5 – 7 от ППЗФИ, като по този начин се вменява задължение становището да държи сметка и за определения максимален размер на държавното подпомагане за съответната година.

С измененията в ал. 2 на чл. 8 се предвиждат промени в определянето на списъка с фестивали клас „А“ и клас „Б“ и осигуряване равнопоставено присъствие на различни видове филми. Предлага се в списъка с фестивали да бъдат включени тези, които са акредитирани от световни организации за легитимация в областта, а именно - Международната федерация на асоциациите на филмовите продуценти (FIAPF) и Европейската филмова академия (EFA). Предвижда се да се премахне задължението за обществено обсъждане на проекта на списък с фестивали, което до момента не намира реално практическо приложение и не допринася за широка представителност на категориите фестивали. Съображенията за предложените промени са свързани с осигуряване на многообразие от тясно специализирани фестивали с международен авторитет и признание.

1. **Експертно – консултативни органи към изпълнителния директор**

С предлаганите изменения и допълнения в чл. 14 се предвижда към заповедта за определяне на комисиите да се прилагат творческите биографии на нейните членове, с оглед разпознаваемост и прозрачност, както между самите членове, така и от страна на кандидатите. Предвидена е и възможност мандатът на комисията да бъде удължаван, в случай че към момента на изтичането му комисията не е приключила разглеждане на проекти от започнала конкурсна сесия. Въвеждането на такава възможност е необходима гаранция, че проектите от съответната сесия ще бъдат разгледани обективно и безпристрастно. Такива гаранции няма как да се създадат, ако в хода на оценяване, бъдат сменени членовете на комисията с нови такива, които тепърва следва да се запознават с проектите. С допълнение в ал. 7 на чл. 14 се предвижда задължение договорите с членовете на комисията да включват санкции при неизпълнение и задължения за спазване на конфиденциалност, като по този начин ще се гарантира възможност за ангажиране на договорна отговорност от членовете на съответната комисия, които не са служители на Агенцията и за които не може да се ангажира дисциплинарна такава.

С изменението на чл. 14, ал. 10 от ППЗФИ се предвижда възможност за дистанционно участие на членовете на националните художествени комисии в заседанията при наличието на квалифициран електронен подпис и установена двустранна видео връзка. Този подход намира отражение и за останалите комисии като препратка към разпоредбите на променения текст на чл. 14, ал. 10 от ППЗФИ, както и към останалите разпоредби, уреждащи работата на художествената комисия. По този начин ще се осигури своевременното разглеждане на подадените проекти, предвид големия обем на всеки отделен проект. В последните години значително е нараснал и броя на кандидатстващите проекти, като например само за първата конкурсна сесия за 2022 г. са постъпили над 120 проекта за игрално кино, което е рекорден брой за Агенцията.

С промяната в чл. 15, ал. 3 се цели да се гарантира безпристрастност и обективност на цялата конкурсна сесия, доколкото отделните проекти и класирането им е взаимосвързано. В тази връзка се предвижда, при наличие на личен интерес или свързаност с кандидат, членът на комисията, за когото е налице съответното обстоятелство, да се отстранява от комисията за цялата конкурсна сесия, а не само по отношение разглеждането на конкретния проект, тъй като обстоятелствата по чл. 15, ал. 1 от ППЗФИ могат да повлияят при оценяването не само на пряко свързания проект, но и при оценяването на всички останали проекти.

1. **Национална техническа комисия**

С допълнението по чл. 27, ал. 2 от ППЗФИ се уточнява, че препоръките, дадени от Националната техническа комисия, се отнасят за завършените филми и сериали по схеми по чл. 26, ал. 1, т. 1 и т. 6 от ЗФИ, тъй като не са приложими за останалите схеми.

Предлага се изменение в чл. 30, ал. 1 от ППЗФИ, което възлага изготвянето на техническата спецификация на лицето, получило държавна помощ, вместо на продуцента, доколкото кандидати по схемите могат да бъдат и други лица, освен продуценти.

Коригира се и препращащата норма на чл. 36, ал. 4, като се препраща към условията за работа на художествените комисии.

1. **Финансова комисия**

По отношение и на двата състава на комисията се въвеждат промени, обусловени от естеството на дейността на двата състава на финансовата комисия, която проверява финансовата част на проекта. В тази връзка с промените в чл. 37, ал. 2 и ал. 3 се предвиждат изключване от жребия за участие в комисията на продуцентите на документални филми при следните мотиви:

* с оглед на това, че в състава на комисията влиза един представител на продуцентите на игрални или документални филми, с цел по - висока експертност, така че той да може да разгледа проект както за игрален, така и за документален филм;
* бюджетът при документалните филми обичайно е по-нисък в сравнение с останалите видове филми и сериали.

Направено е изрично уточнение в чл. 37, ал. 5 изрично се урежда възможността за определяне на резервни членове на комисията, доколкото такъв текст не присъства в досегашната редакция на Правилника и това създава затруднения да бъде попълнен състава на комисията при отсъствие на нейн член.

С цел избягване на повторенията в текста на Правилника се премахва самостоятелно уредбата на договора по отношение на финансовата комисия чрез отмяна на чл. 38, тъй като в чл. 37, ал. 6 е налице препраща норма към чл. 14, ал. 7. В тази връзка се отменя и чл. 40.

1. **Приемателна комисия**

По отношение работата на приемателната комисия също се предлагат промени насочени към прецизиране на разпоредбите и премахване на ненужни повторения.

Налице е повторение на разпоредбата на чл. 40д, ал. 1 с тази на чл. 40а, ал. 4, с оглед на което последната е заличена.

С редакционна промяна в чл. 40б, ал. 3 се прецизира проверката, извършвана от приемателната комисия на проекти по схемата по чл. 26, ал. 1, т. 2 от Закона за филмовата индустрия.

Отговорността за отстраняване на несъответствие в готовия продукт следва да е на лицето, получило държавна помощ, вместо на продуцента, тъй като кандидати по схемите могат да бъдат и други лица, освен продуцентите. В тази връзка са предложени изменения в чл. 40в, ал. 5 и ал. 6.

1. **Регистър по чл. 15, ал. 1 от** **ЗФИ**

Към момента условие за вписване в регистъра е наличието на определен специфичен професионален опит. Предложенията за промени в чл. 40е, ал. 6 са свързани с въвеждане на образователен ценз на експертите, които ще се вписват в регистъра по чл. 15, ал. 1 от ЗФИ и които ще участват в състава отделните консултативно-експертни органи към изпълнителния директор на Агенцията. Наличието на специализиран образователен ценз гарантира, че за членове на комисиите ще бъдат определени експерти, притежаващи необходимите знания и опит, за да оценяват качествата на кандидатстващите за финансиране проекти. В тази връзка броят на реализирани филми, необходими за вписване в регистъра по чл. 15, ал. 1 от ЗФИ за експертите, вписани в раздел „Продуценти“ и раздел „Оператори“ на филми, се увеличава от 2 филма (както е в сега действащия правилник), на 3 филма, като съответно на това се променят и изискванията за доказателства за този опит по чл. 40ж, ал. 3.

По отношение на експертите, впивани в регистъра в раздел „Режисьори“ и раздел „Оператори“, в подраздел сериали е прецизирана разпоредбата, която към момента поставя изискване за заснемане на поне 6 епизода от сериал. С предлаганото изменение, според което посочените експерти трябва да са заснели 25 % от сериите или поне 6 епизода от сериал, се цели разграничаване с оглед броя на епизодите от съответния сериал и постигане на баланс в изискванията, предвид това, че един сериал може да има 12 епизода, а друг – 40.

В подраздел „Сценаристи на сериали“ от Регистъра по чл. 15, ал. 1 от ЗФИ също е направено прецизиране на разпоредбата изискваща опит в създаването на сценарии за два сериала, в които сценаристът е бил главен (основен) сценарист на всички епизоди. Настоящото изискване ограничава значително кръга от експерти, които притежават такъв опит. С цел осигуряване на възможност за избор на експерти, участващи в жребия за определяне на членове на съответните експертно-консултативни органи, предлагаме разширяване на кръга експерт - сценаристи на сериали, като разграничим главен от основен сценарист с уточнението, че същият следва да е участвал или в целия сериал, или в целия сезон от съответния сериал.

Допълнени са изискванията към продуцентите на сериали по отношение опита като продуценти или основни копродуценти на два завършени сериала или най-малко три анимационни филма. Промяната отразява ролята на основния копродуцент във финансирането на производството на филм, включително сериал, с най-голям дял от общата стойност на бюджета на филма, съответно сериала.

В съответствие с измененията на чл. 8, ал. 2 са прецизирани и разпоредбите относно изискването към експертите за селекция на филми в официална програма на филмов фестивал, като е уточнено, че това трябва да са фестивали, акредитирани от Международната федерация на асоциациите на филмовите продуценти или Европейската филмова академия. Прецизирани са и текстовете, регламентиращи опита на режисьорите и сценаристите на анимационни филми, с оглед допълване на изискванията за филми, които са имали разпространение или показ в страната или в чужбина.

Процедурата за провеждане на жребий за определяне на съставите на комисиите е необходимо да се осъвремени, като се съобрази с обстоятелството, че мандатът на всяка комисия изтича по различно време. С цел оптимизиране на провеждането на новия жребий изпълнителният директор ще издава заповед за провеждането му до два месеца преди изтичане на съответния мандат и ще публикува заповедта на страницата на Агенцията до 10 работни дни. Въвежда се принципът на изрично заявяване на невъзможност за участие на експерт в жребия, с цел оптимизиране на процеса по попълване на състава на комисиите. В досегашната си практика Агенцията се сблъсква с редица трудности за попълване на квотите на отделните групи експерти, които следва да бъдат преодолени с предвижданите промени.

1. **Провеждане на конкурси за държавно подпомагане**

В тази част на Правилника се предлагат редица промени, свързани с прецизиране на заявленията за кандидатстване по схемите за държавна помощ и на декларациите към тях. Коригирано е изискването за предоставяне на електронен носител на документи по проекта в брой, съответстващ на този на членовете на съответната комисия. Съществени изменения са необходими във връзка с уредбата на схемата за възстановяване на разходи, тъй като досегашния подход на двуетапно подаване на заявленията води до неефективно прилагане на схемата. С измененията в чл. 42, ал. 1, т. 6 и чл. 43, ал. 2 от ППЗФИ се прецизира процедурата по подаване на заявления по схемата за възстановяване на разходи по чл. 26, ал. 1, т. 2 от ЗФИ. Българският модел е усвоил двустепенна система на кандидатстване за подпомагане (подобно на модела, приложим в Република Чехия), като първоначално се подава заявление по Приложение № 5б, което се разглежда от Националната комисия за оценка на проекти за възстановяване на разходи, а след като заявителят е получил удостоверение за регистрация по чл. 51а, ал. 5 - подава заявление по Приложение №16а, с което инициира втория етап от процедурата – оценка от страна на Финансова комисия – втори състав. Тази етапност на процедурата е въведена с цел да се намали административната тежест и да се облекчи работата в ИА „НФЦ“, тъй като няма да се налага продължаване на процедурата по отношение на отпадналите пред комисията по чл. 17а от ППЗФИ проекти. В допълнение – необходимостта от разграничаването на двете заявления произтича от обективни фактори, като например преди започване на дейност заявителите не биха могли да посочат в конкретика голяма част от информацията, изисквана в Приложение № 16а и Раздел „Б“ на Квалификационния тест, която информация подлежи на оценка и носи определен брой точки, например точен календарен план, членовете от екипа и актьорския състав и тяхната националност или дали ще бъдат използвани български доставчици на снимачна техника или постпродукционни услуги. Същевременно, разпоредбата на чл. 43, ал. 1 съдържа забрана работата по проекта да започва преди да са подадени заявленията по чл. 42 от ППЗФИ, което блокира възможността на кандидатите да започнат подготвителни дейности по проекта, които са необходими включително и с оглед подаване на заявление по Приложение № 16а.

Ето защо, с промените се предлага: приложение № 16а да отпадне от изброяването на заявленията, иницииращи процедурата по чл. 42, ал. 1, т. 6 от ППЗФИ, включително с оглед препратката по чл. 43, ал. 1 от ППЗФИ.

Предлага се Приложение № 5б да бъде изменено, така че заявителят да предостави цялата необходима информация, изисквана в чл. 6, пар. 2 от Регламент (ЕС) № 651/2014 на Комисията от 17 юни 2014 година за обявяване на някои категории помощи за съвместими с вътрешния пазар в приложение на членове 107 и 108 от Договора (ОРГО), а именно: начална и крайна дата на проекта, местонахождение на проекта, сума на прогнозен общ бюджет на проекта, въз основа на който ще се иска възстановяване на разходи, сума на прогнозен общ бюджет за Република България по приложен списък с разходите по проекта и вид и размер на исканата държавна помощ, с оглед на което се предлага отмяна на ал. 2 на чл. 43 от ППЗФИ. С така предвидените промени в чл. 42, ал. 1, т. 6, чл. 43, ал. 2, чл. 57, ал. 2 и въвеждането на всички реквизити по чл. 6, пар. 2 от Регламент (ЕС) № 651/2014 в Приложение № 5б от ППЗФИ ще бъде изпълнено изискването да се заявява помощ, която има стимулиращ ефект, с оглед на което заявителят няма да бъде възпрепятстван да започне работа по проекта след подаване на Приложение № 5б. С цел синхронизиране на изискваната в Раздел „А“ на Квалификационния тест към Приложение № 5б информация с разпоредбите на ЗФИ, културният тест следва да обхваща критерии, касаещи националното и европейско културно богатство, като от обхвата на преценката се изключва световното такова.

Последващата стъпка от процедурата е издаване на удостоверение за регистрация по чл. 51а, ал. 5 от ППЗФИ, след което заявителят ще има право, както и до момента, да подаде заявление по Приложение № 16а, с приложен Раздел „Б“ на Квалификационния тест за разглеждане от втори състав на финансова комисия. С цел прецизиране на информацията от квалификационния тест, която се подава на първия и на втория етап от процедурата, тестът е разделен в двете заявления, като в приложение № 5б се предвижда да се попълва и подава единствено Раздел А „Културно съдържание“, а в приложение № 16а се предвижда да се попълва и подава Раздел „Б“ на квалификационния тест.

Поради разнопосочно тълкуване на началния момент на започване на работа по проекта е необходимо определението в чл. 43, ал. 3 да се разшири и да се поясни, така че да съответства на определението съгласно Регламент (ЕС) № 651/2014, а именно поемането на първия правно обвързващ ангажимент, който прави инвестицията необратима.

Прецизира се информацията, съдържаща се в декларациите по образец съгласно приложение № 7. С оглед спецификата на схемата за държавна помощ за разпространение на филми е изготвен нов образец на декларации за тези проекти, а именно Приложение № 7а. В кръга на изложеното, промени са направени в заявлението за разглеждане на проект за разпространение на филм по Приложение № 6 към чл. 42, ал. 1, т. 7, в заявлението за сключване на договор за държавно подпомагане на проект за разпространение на филми по Приложение № 15б към чл. 55, ал. 6, както и в Приложение № 15 към чл. 54, ал. 2, т. 4 за разглеждане на проект за показ на филми, с които се цели по-точно и пълно посочване на необходимата за схемите информация.

С изменения в чл. 46, ал. 2 се регламентира възможност за провеждане на повече от две конкурсни сесии годишно, с което се цели да се облекчи работата на членовете на отделните комисии, с оглед значително нарасналия през последните години брой на проектите, които комисиите разглеждат в рамките на една сесия.

Промените в чл. 46, ал. 4 и ал. 5 целят създаване на гаранции за запазване на размера на ежегодната субсидия за филмопроизводство, която съгласно чл. 17, ал. 4 от ЗФИ се определя на базата на средностатистическите бюджети на игралните, документалните и анимационните филми, произведени през предходната година. Определянето на средностатистическия бюджет за филмопроизводство е в пряка връзка с размера на отпусканата от ИА НФЦ държавна помощ за отделен проект за игрален, документален или анимационен филм. С цел преодоляване на хипотеза на занижаване на бюджетите на филмите, което би довело и до занижаване на размера на общата годишна субсидия за филмопроизводство, е предложено допълване на чл. 46, ал. 5 като се въведе праг, под който изпълнителният директор на ИА „НФЦ“ няма да може да определя ежегодния максимален размер на финансовото подпомагане за проектите за производство на пълнометражни игрални и документални филми, и за анимационни филми. По този начин ще се гарантира така необходимата на сектора средносрочна предвидимост на процеса на финансиране и взаимодействие между продуценти и администрация. Следва да се отбележи, че възнагражденията в сферата на киното са се увеличили двукратно в рамките на последните три години и при запазване на сегашния вариант на разпоредбата намаляването на бюджетите за филмопроизводство ще доведе до невъзможност за създаване на качествени български филми.

При наличието на специални изисквания за кандидатстване в конкурса, същите се предвижда да се обявяват в срок до 3 месеца преди крайната дата за кандидатстване, вместо досега съществуващия срок от 6 месеца. По-дългият срок от 6 месеца не намира практическо приложение, доколкото на такъв ранен етап, предшестващ датата на конкурса, няма как да бъдат формулирани специфични изисквания. От друга страна, 3 месечният срок също дава достатъчно време за подготовка на кандидатите и съобразяване на съответните изисквания, ако такива са предвидени.

С допълнение в чл. 47, ал. 11 се допуска обжалването на заповедите за резултатите от конкурса да не спира тяхното изпълнение. Възможността за предварително изпълнение е наложителна, с оглед нуждата да се усвоят отпуснатите финансови средства за държавно подпомагане в рамките на текущата финансова година. Делата във връзка с обжалване на тези заповеди продължават с години, което блокира схемите за държавно подпомагане и възможността да бъдат сключвани договори с необжалвалите кандидати. В тази връзка е наложително въвеждането на предварително изпълнение, като по този начин няма да се нарушат интересите на страните в производството, доколкото има възможност по изрично искане на оспорващия допуснатото предварително изпълнение на бъде спряно. В допълнение, при успешно оспорване и отмяна на заповедта, в случай на изчерпване на средствата, отпуснати за сесията, в която е участвал оспорващия, ще бъдат предвидени средства от бюджетната година, в която влиза в сила отменителното решение на съда.

Невъзможността за намаляване на заявения от кандидата размер на държавната помощ и утвърденият окончателен размер на държавното подпомагане създава практически проблеми, тогава когато проектът е одобрен за финансиране, но със значително по-ниска от заявената стойност, което от своя страна задължава кандидата да осигури останалата част от финансирането. С оглед на това се предвижда възможността за намаляване на бюджета до одобрения размер на финансирането, но при спазване на изискванията за интензитет.

1. **Оценка на проекти от националните художествени комисии**

Формирането на художествената оценка на проектите в конкурсите за държавно подпомагане е една от най – чувствителните теми за кандидатите и за филмовата индустрия като цяло. Липсата на норма, която да регламентира ясно и подробно начина на формирмане на крайната оценка на проектите е причина за редица съдебни спорове, които блокират конкурсните сесии и водят до забавяне или невъзможност за финансиране на одобрените в сесията проекти. С изменения в чл. 49, ал. 2 от ППЗФИ се доразвива текстът на разпоредбата с цел нейното прецизиране и привеждането й в съотвествие с информацията, която се попълва в оценъчните карти по Приложения № 8, 8а, 8б и обобщените оценъчни карти по Приложения № 9, 9а и 9б. С промените се постига по-точно и ясно разписване на начина, по който се изчилсляват оценките на всеки отделен проект, с оглед определяне на окончателното им класиране.

Отново с цел обективност и прозрачност в работата на художествената комисия, се предвижда всеки член да изрази устно изрично дали подкрепя класирането на проекта, както и се въвежда срок за поправки в оценителните карти до един ден след провеждане на заседанието на комисията.

С изменението на чл. 50, ал. 1 от ППЗФИ се регламентира по-подробно механизмът за формиране на крайната оценка на проектите, като в разпоредбата изрично се уточнява, че тя се състои от служебната оценка, извършена по критериите посочени от ЗФИ за всеки проект съгласно критерии, посочени в оценъчните карти. Получената служебна оценката се прибавя към средната аритметична оценка, изчислена съгласно чл. 49, ал. 2 и въз основа на така получената крайна оценка се определя окончателното класиране на проектите. Липсата в сегашния вариант на Правилника на изрично уточнение, че именно средната оценка от оценките на членовете на художествената комисия участва при формиране на крайната оценка, създаваше предпоставки за разнопосочно тълкуване и прилагане на оценителния подход от членовете на комисиите. Този недостатък ще бъде преодолян чрез предложената промяна.

Промените, касаещи дейността на националната художествена комисия касаят и оценъчните карти по Приложения № 8, 8а и 8б, както и обобщените оценъчни карти по Приложения № 9, 9а и 9б. Измененията целят както прецизиране на информацията, така и възприемането на единен подход по отношение начина на оценяването. Освен това, приложенията са допълнени с липсващите карти за служебна оценка, като същевременно с това са коригирани и повтарящите се такива по отношение на анимационното кино. Практиктиката показва, че оценката на сториборда оскъпява значително разходите по проекта, а същевременно с това няма реално практическо значение, с оглед на което същият е премахнат като критерий.

1. **Други въпрос, касаещи работата на комисиите**

С изменение и допълнение в чл. 51а, ал. 2, чл. 55 и чл. 57 от ППЗФИ се предлага въвеждане на уточнение относно необходимия кворум за провеждане на заседание на Националната комисия за оценка на проекти за възстановяване на разходи, първи и втори състав на финансова комисия, като заседанието е редовно, когато присъстват 2/3 от членовете на съответната комисия. С цел облекчаване на процедурата се предлага заседанията на комисиите да бъдат провеждани присъствено и дистанционно (при условията на чл. 14, ал. 10 от ППЗФИ).

Предвижда се възможността изпълнителният директор на Агенция да връща с указания работата на комисията по чл. 47, ал. 8 и ал. 9 от ППЗФИ да се прилага и по отношение на Националната комисия за фестивали и културни прояви, както и по отношение на решенията на Финансова комисия – Втори състав. Тази възможност не е изрично указана в сега действащите разпоредби на правилника за посочените комисии, което създава предпоставки за разнопосочен подход спрямо отделните комисии и за обжалване на актовете на изпълнителния директор поради допуснати нарушения в работата на комисиите, които биха могли да бъдат отстранени при наличието на изрична оправомощаваща норма. Предвижда се и въвеждането на изрични текстове относно мнозинството, с което двата състава на финансовата комисия вземат решенията си.

Поради неяснота в чл. 54, ал. 3, т. 1 ППЗФИ, която не може да преодоляна със сегашната редакция на разпоредбата, последната следва да се измени така: „1. проект за етап написване на сценарий “

Поради практическа неприложимост на съставянето на работни книги за някои категории филми вчл. 54, ал. 3, т. 2, буква „а“ думите „работната книга (само за игрални филми)“ заменят със сценарий.

С изменение на разпоредбата на чл. 57, ал. 3, т. 2 от ППЗФИ се предлага намаляване на изискването за осигурено финансиране на разходите по схемата за възстановяване на разходи, които ще бъдат извършени на територията на Република България от 100% на 75%. Осигурено финансиране от 100 процента на планираните разходи на територията на страната често е практически невъзможно за изпълнение и подобно изискване води до демотивиране на заявителите по схемата, особено на продуцентите на българските филми. Размерът на осигурено финансиране от 75 процента към момента на кандидатстване съответства на международната практика в областта на кинопроизводството и се е доказал като работещ механизъм.

С цел оптимизиране на процедурата по възстановяване на разходи се въвежда едномесечен срок за разглеждане на заявленията по Приложение № 16а от Втори състав на Финансова комисия с промяна в чл. 57, ал. 5. С предложената промяна в ал. 7 на чл. 57 се прецизира дейността, която извършва Втори състав на финансовата комисия по преглед на заявлението, тъй като практиката до момента показва, че има разнопосочно тълкуване и разбиране относно това какъв е обхватът на правомощията и компетенциите на членовете на Втори състав на Финансовата комисия. Тези разминавания следва да бъдат преодолени чрез предлаганите нормативни промени.

В чл. 57 се предлагат две нови алинеи: ал. 13, която предвижда служебна регистрация на одобрените чуждестранни проекти по схемата за възстановяване на разходи. Тази промяна ще доведе до намаляване на административната тежест за кандидатите, които няма да е необходимо да заявяват отделна регистрация.

С предложената нова ал. 14 в чл. 57 от ППЗФИ се създава гаранция, че заявеният първоначално със заявление по Приложение № 5б размер и интензитет на помощта по схемата по чл. 26, ал. 1, т. 2 от ЗФИ, включително заявените видове допустими разходи, няма да е допустимо да се променят при подаване на заявлението по Приложение № 16а, като промяната е с оглед на предоставянето на пълния обхват данни, изискуеми по чл. 6 от Регламент (ЕС) 651/2014 още със заявление по Приложение № 5б.

С цел преценка за допустимост на извършените разходи по схемата по чл. 26, ал. 1, т. 2 от ЗФИ, са предложени промени във връзка с изискуемите документи и информация, представяни към заявление по Приложение № 16а. В тази връзка, в чл. 57в, ал. 1 се създават точки 8 и 9, които предвиждат кандидатите да представят към отчетните документи окончателен брой снимачни дни (дни за изработка на анимация) на територията на Република България спрямо общия брой снимачни дни (дни за изработка на анимация) на проекта, както и декларация за гражданството на лица, за които проектът е получил съответния брой точки от ред 9 на Раздел Б на Квалификационния тест. Чрез посочените промени ще може да се извърши проверка от страна на Агенцията за допустимостта на разходите. На етапа на заявяване на разходите за възстановяване следва да се предвиди също и правомощие на Агенцията да проверява данните за съответствие с раздел „А“ и раздел „Б“ на Квалификационния тест, с цел гаранции за законосъобразно предоставяне на държавната помощ. Предвижда се също възможност за отстраняване на нередовности в предоставеното заявление по Приложение № 16а, както и е уредено сключването на договор за предоставяне на помощта по схемата за възстановяване на разходи, което досега нямаше изрична уредба в Правилника. Предвидено е в договора да се уредят и условията за добавяне на логото и името на Агенцията в крайните надписи на проекта. По отношение допустимия размер на разходите за възстановяване има необходимост от уточнения във връзка с възможността да кандидатстват освен филми, също така и сериали, при които се кандидатства за сезон от снимките на сериала.

1. **Ред за отпускане и отчитане на средствата**

Доколкото сключването на договор по схемата за възстановяване на разходи се предвижда с настоящите промени да се уреди изрично в новата редакция на чл. 57в, ал. 6, то договорът за тази схема се изключва от разпоредбите по чл. 63, ал. 1. Съответно е предвидена в тази връзка и промяна в чл. 64, ал. 2, т. 1, като от нея се изключва схемата за възстановяване на разходи. Отпадането на чл. 63, ал. 5 от текста на Правилника се налага, тъй като, от една страна дублира разпоредбата на чл. 43, ал. 1, а от друга, забраната да се започва работа по проекта преди сключване на договор за отпускане на помощта не е нормативно обоснована. В много случай сключването на договор се забавя поради различни причини от технически характер и не е обосновано забавянето на дейностите по проекта да се обвързва с това.

Тъй като допустимите разходи по схемата за възстановяване на разходи по чл. 26, ал. 1, т. 2 от ЗФИ са изброени изчерпателно в чл. 60а и в Приложение № 16а, с оглед избягване на объркване тази схема следва да се изключи от общата препратка за допустимост на разходите по чл. 66, ал. 2 от Правилника в каквато насока е и предложената промяна.

Необходимо в Правилника да бъде синхронизиран с текста на чл. 41, ал. 1 от ЗФИ, според който чуждестранните филми в Република България се разпространяват и/или показват, преведени на български език. При разпространението и показа на филми, дублирани на български език, както и на български филми, е необходимо те да имат субтитри на български език за хора със слухова загуба. В тази връзка се въвеждат критерии относно специализираните субтитри за хора със слухова загуба, които са посочени в ново Приложение № 18. В тази връзка, с оглед осигуряване на съответствие с изискването на чл. 41, ал.1 от ЗФИ, е предложена и нова разпоредба на 68а от ППЗФИ, която предвижда киносалоните да включват в седмичната си репертоарна програма две прожекции на филмово копие, съдържащо специализирани субтитри през делничните дни и поне две прожекции през почивните дни.

В съответствие с мотивираните по-горе промени в текстовете на Правилника се изменят следните приложения: Приложение № 3 към чл. 42, ал. 1, т. 1; Приложение № 3а към чл. 42, ал. 1, т. 2; Приложение № 4 към чл. 42, ал. 1, т. 3; Приложение № 5 към чл. 42, ал. 1, т. 4; Приложение № 5а към чл. 42, ал. 1, т. 5; Приложение № 5б към чл. 42, ал. 1, т. 6; Приложение № 6 към чл. 42, ал. 1, т. 7; Приложение № 6а към чл. 42, ал. 1, т. 8; Приложение № 7 към чл. 42, ал. 2, т. 3; Приложение № 8 към чл. 49, ал. 1, т. 2; Приложение № 8а към чл. 49, ал. 1, т. 2; Приложение № 8б към чл. 49, ал. 1, т. 2; Приложение № 9 към чл. 49, ал. 1, т. 2; Приложение № 9а към чл. 49, ал. 1, т. 2; Приложение № 9б към чл. 49, ал. 1, т. 2; Приложение № 15 към чл. 54, ал. 2, т. 4; Приложение № 15б към чл. 56, ал. 6; Приложение № 16а към чл. 57, ал. 2 и Приложение № 16б към чл. 57в, ал. 1.

Създават се и следните нови приложения: Приложение № 7а към чл. 42, ал. 2, т. 4 и Приложение № 18 към чл. 68а, ал. 1.

За приемането на проекта на акт не са необходими допълнителни разходи/трансфери/други плащания по бюджетите на Министерството на културата. Предложеният проект на акт не води до въздействие върху държавния бюджет, поради което към проекта е приложена финансова обосновка съгласно приложение № 2.2 към чл. 35, ал. 1, т. 4, буква „б“ от Устройствения правилник на Министерския съвет и на неговата администрация.

С проекта на акт не се транспонира европейско законодателство, поради което не се налага изготвяне на справка за съответствие с европейското право, съгласно чл. 35, ал. 2, т. 5 от Устройствения правилник на Министерския съвет и на неговата администрация.

В изпълнение на чл. 20, ал. 2 от Закона за нормативните актове е извършена частична предварителна оценка на въздействието на проекта, която съгласно чл. 30б от Устройствения правилник на Министерския съвет и на неговата администрация е съгласувана с дирекция „Модернизация на администрацията“.

В изпълнение на чл. 26, ал. 4 от Закона за нормативните актове проектът е публикуван на интернет страниците на Министерството на културата, на Изпълнителната агенция „Национален филмов център“ и на Портала за обществени консултации за срок от 30 дни.

Към материалите е приложено положително становище на министъра на финансите във връзка с чл. 27 от Закона за държавните помощи.

Проектът е съгласуван по реда на чл. 32-34 от Устройствения правилник на Министерския съвет и на неговата администрация. Направените бележки и предложения са отразени съгласно приложената справка.

**УВАЖАЕМИ ГОСПОДИН МИНИСТЪР- ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

С оглед гореизложеното, предлагам на основание чл. 8, ал. 2 от Устройствения правилник на Министерския съвет и на неговата администрация, предлагам да разгледате и приемете предложения проект на Постановление.

*С уважение,*

**КРЪСТЮ КРЪСТЕВ**

**МИНИСТЪР НА КУЛТУРАТА**